《寿广东帅潘直阁》
宋代·曾丰

太初谈赤松，中古说黄石。
笑策导引勋，须鬓白成黑。
金华得道人，缀自仙之籍。
虽因习堕缘，久悟空为色。
泥丸至丹田，盖著半生力。
若为鬓与须，白者日加益。
陆展余染方，岂固未全得。
老聃生世初，鬅鬙头已白。
公白才十年，视祟迟半百。
纸帐挂斋中，竹奴欹枕侧。
染亦无所施，元方不须觅。
或疑白之根，勃窣蟠胸臆。
太白缘搜诗，少陵为忧国。
根未能中芟，华宁不外茁。
根华理固然，抑复容有说。
春浅未多温，腊颓有余冽。
纷纷破萼梅，衮衮放花雪。
融结上鬓须，愈白愈清绝。
少于仁用功，晚以静为德。
厌坐广平堂，归住子云宅。
卧听儿吟哦，起视孙戏剧。
颐间莹生朱，眼底光盎墨。
鬓须从白尽，不失寿箕翼。
切毋痛著梳，更勿闲事镊。
长留与人看，知是老仙伯。
曳裾客盈门，我独有诗癖。
齿愿与公俱，倒指满千亿。
年年赋寿诗，岁岁为贺客。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。